CELEX: 32015D0674
Language: hr
Date: 2015-04-20 00:00:00
Title: Odluka Vijeća (EU) 2015/674 od 20. travnja 2015. o prihvaćanju, u ime Europske unije, izmijenjenog Sporazuma o osnivanju Opće komisije za ribarstvo Sredozemlja

30.4.2015   
            
            
               HR
            
            
               Službeni list Europske unije
            
            
               L 111/1
            
         ODLUKA VIJEĆA (EU) 2015/674
   od 20. travnja 2015.
   o prihvaćanju, u ime Europske unije, izmijenjenog Sporazuma o osnivanju Opće komisije za ribarstvo Sredozemlja
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 43. stavak 2. u vezi s člankom 218. stavkom 6. točkom (a),
   uzimajući u obzir prijedlog Europske komisije,
   uzimajući u obzir suglasnost Europskog parlamenta,
   budući da:
   
               (1)
            
            
               Sporazum o osnivanju Opće komisije za ribarstvo Sredozemlja (GFCM) („Sporazum”), utvrđen je i odobren na petom zasjedanju Konferencije FAO-a 1949. te je na snagu stupio 20. veljače 1952.
            
         
               (2)
            
            
               Europska zajednica postala je ugovorna stranka GFCM-a donošenjem Odluke 98/416/EZ od strane Vijeća (1).
            
         
               (3)
            
            
               Slijedom stupanja na snagu Ugovora iz Lisabona 1. prosinca 2009. Europska unija zamijenila je i naslijedila Europsku zajednicu.
            
         
               (4)
            
            
               Vijeće je 15. studenoga 2013. ovlastilo Komisiju da u ime Unije u pregovorima dogovori izmjene Sporazuma u pogledu pitanja koja su u nadležnosti Unije.
            
         
               (5)
            
            
               Države članice i Komisija vodile su pregovore prema njihovim odgovarajućim područjima nadležnosti u skladu s mandatom i u bliskoj suradnji.
            
         
               (6)
            
            
               Pregovori su uspješno zaključeni na sastanku GFCM-a održanom od 19. do 24. svibnja 2014.. GFCM je na tom sastanku potvrdio tekst izmijenjenog Sporazuma.
            
         
               (7)
            
            
               Svrha izmjena Sporazuma jest modernizirati GFCM i ojačati njegovu ulogu u očuvanju ribolovnih resursa na njegovom području nadležnosti.
            
         
               (8)
            
            
               Ciljevi, opća načela i funkcije GFCM-a preispitani su i prošireni radi osiguravanja dugoročnog očuvanja i održivog iskorištavanja živih morskih resursa i njihova okoliša.
            
         
               (9)
            
            
               Izmijenjeni Sporazum u skladu je s načelima zajedničke ribarstvene politike Unije. Stoga je u interesu Unije da prihvati izmijenjeni Sporazum,
            
         DONIJELO JE OVU ODLUKU:
   Članak 1.
   Izmijenjeni Sporazum o osnivanju Opće komisije za ribarstvo Sredozemlja odobrava se u ime Unije.
   Tekst izmijenjenog Sporazuma priložen je ovog Odluci.
   Članak 2.
   Predsjednik Vijeća određuje osobu ovlaštenu da, u ime Europske unije, obavijesti FAO o prihvaćanju izmijenjenog Sporazuma od strane Europske unije (2).
   Članak 3.
   Ova Odluka stupa na snagu na dan donošenja.
   
      Sastavljeno u Luxembourgu 20. travnja 2015.
      
         
            Za Vijeće
         
         
            Predsjednik
         
         J. DŪKLAVS
      
   
   
      (1)  Odluka Vijeća 98/416/EZ od 16. lipnja 1998. o pristupanju Europske zajednice Općoj komisiji za ribarstvo Sredozemlja (SL L 190, 4.7.1998., str. 34.).
   
      (2)  Glavno tajništvo Vijeća objavit će datum stupanja na snagu izmijenjenog Sporazuma u Službenom listu Europske unije.